REGOLAMENT TAL-KUMMISSJONI (KE) Nru 245/2009
tat-18 ta’ Marzu 2009
li jimplimenta d-Direttiva 2005/32/KE tal-Parlament Ewropew u tal-Kunsill dwar ir-rekwiżiti tal-ekodisinn għall-bozoz fluworexxenti mingħajr ballast integrata, għall-bozoz b’discharge ta’ intensità għolja, u għall-ballasts u l-lampi li kapaċi jħaddmu bozoz ta’ dan it-tip, u li jħassar id-Direttiva 2000/55/KE tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2005/32/KE tal-Parlament Ewropew u tal-Kunsill tas-6 ta’ Lulju 2005 dwar it-twaqqif ta’ qafas għall-iffissar tar-rekwiżiti għall-ekodisinn ta’ prodotti li jużaw l-enerġija u li temenda d-Direttiva tal-Kunsill 92/42/KEE u d-Direttivi tal-Parlament Ewropew u tal-Kunsill 96/57/KE u 2000/55/KE (1), u b’mod partikolari l-Artikolu 15(1) tagħha,
Wara li kkonsultat il-Forum ta’ Konsultazzjoni dwar l-Ekodisinn,
Billi:
(1)
Skont id-Direttiva 2005/32/KE, ir-rekwiżiti tal-ekodisinn għandhom jiġu stabbiliti mill-Kummissjoni għall-prodotti li jużaw l-enerġija li jirrappreżentaw volumi sinifikanti ta’ bejgħ u kummerċ, li għandhom impatt ambjentali sinifikanti u li jippreżentaw potenzjal sinifikanti għal titjib f’termini tal-impatt ambjentali tagħhom mingħajr ma jinvolvu spejjeż eċċessivi.
(2)
L-Artikolu 16(2), it-tieni inċiż tad-Direttiva 2005/32/KE jipprovdi li skont il-proċedura msemmija fl-Artikolu 19(3) u l-kriterji stabbiliti fl-Artikolu 15(2), u wara konsultazzjoni mal-Forum ta’ Konsultazzjoni dwar l-Ekodisinn, il-Kummissjoni għandha, kif xieraq, tintroduċi miżura implimentattiva dwar prodotti tad-dawl tas-settur terzjarju.
(3)
Il-Kummissjoni wettqet żewġ studji ta’ tħejjija li analizzaw l-aspetti tekniċi, ambjentali u ekonomiċi ta’ prodotti tad-dawl li tipikament jintużaw fis-settur terzjarju (dwal għall-uffiċċji u għat-toroq pubbliċi). Dawn l-istudji ġew żvilupatti flimkien ma’ partijiet konċernati u interessati mill-Komunità u minn pajjiżi terzi, u r-riżultati ġew ippubblikati fuq il-websajt tal-Kummissjoni Ewropea EUROPA.
(4)
Ir-rekwiżiti obbligatorji tal-ekodisinn japplikaw għall-prodotti mqiegħda fis-suq ikunu fejn ikunu installati, għalhekk ir-rekwiżiti ta’ dan it-tip ma jistgħux jiddependu fuq l-applikazzjoni li għaliha jintuża l-prodott (bħal pereżempju dwal għall-uffiċċji jew għat-toroq pubbliċi). Għalhekk dan ir-Regolament għandu jindirizza prodotti speċifiċi, bħal bozoz fluworexxenti mingħajr ballast integrata, bozoz b’discharge ta’ intensità għolja, u ballasts u lampi li kapaċi jħaddmu bozoz ta’ dan it-tip. Punti ta’ referenza indikattivi jistgħu jkunu ta’ għajnuna sabiex jiggwidaw l-utenti dwar l-aqwa teknoloġija disponibbli għal applikazzjonijiet speċifiċi (bħal pereżempju dwal għall-uffiċċji jew għat-toroq pubbliċi).
(5)
Prodotti soġġetti għal dan ir-Regolament huma maħsuba biex jintużaw essenzjalment għal skopijiet ta’ illuminazzjoni ġenerali, jiġifieri li jikkontribwixxu għall-proviżjoni ta’ dawl artifiċjali li jissostitwixxi dawl naturali għall-iskopijiet ta’ vista umana normali. Bozoz għal użu speċjali (bħal pereżempju bozoz li jintużaw fl-iskrins tal-kompjuter, il-fotokopijers, it-tagħmir għall-ismurija, dwal għat-terrarja u applikazzjonijiet simili oħrajn) ma għandhomx ikunu soġġetti għal dan ir-Regolament.
(6)
L-aspetti ambjentali tal-EuPs koperti li huma identifikati bħala sinifikanti għall-iskopijiet ta’ dan ir-Regolament huma:
(a)
L-enerġija fil-fażi tal-użu
(b)
Il-kontenut ta’ merkurju tal-bozoz
(7)
Il-konsum annwali tal-elettriku relatat ma’ prodotti soġġetti għal dan ir-Regolament fil-Komunità ġie stmat li kien 200 TWh fl-2005, ekwivalenti għal 80 Mt ta’ emissjonijiet CO2. Jekk ma tittieħed l-ebda miżura speċifika, il-konsum huwa previst li se jiżdied għal 260 TWh fl-2020. L-istudji ta’ tħejjija wrew li l-konsum tal-elettriku ta’ prodotti soġġetti għal dan ir-Regolament jistgħu jitnaqqsu b’mod sinifikanti.
(8)
Il-kontenut ta’ merkurju tal-bażi installata tal-bozoz ġie stmat li kien 12,6 tunnellata fl-2005. Jekk ma tittieħed l-ebda miżura speċifika, il-kontenut ta’ merkurju tal-bażi installata tal-bozza huwa previst li se jiżdied għal 18,6 tunnellata fl-2020 filwaqt li ntwera li dan jista’ jitnaqqas b’mod sinifikanti.
(9)
Fin-nuqqas ta’ metodi xjentifiċi li dwarhom ikun hemm qbil internazzjonali fuq kif jitkejjel l-impatt ambjentali ta’ dak magħruf bħala “it-tniġġis tad-dawl”, l-importanza tiegħu ma setgħetx tiġi vvalutata. Madankollu huwa aċċettat il-fatt li miżuri żviluppati biex iżidu l-effikaċja tal-illuminazzjoni ta’ tagħmir tad-dawl terzjarju jista’ jkollhom impatt pożittiv fuq “it-tniġġis tad-dawl”.
(10)
It-titjib fil-konsum tal-elettriku ta’ prodotti soġġetti għal dan ir-Regolament għandu jintlaħaq bl-applikazzjoni ta’ teknoloġiji eżistenti mhux protetti bi privattiva, li huma effettivi f’sens ta’ nfiq, li jwasslu għal tnaqqis tal-ispejjeż ikkombinati għax-xiri u għat-tħaddim tat-tagħmir.
(11)
Ir-rekwiżiti tal-ekodisinn għal prodotti soġġetti għal dan ir-Regolament għandhom jiġu ddefiniti bil-għan li jtejbu r-rendiment ambjentali tal-prodotti affettwati, biex b’hekk jikkontribwixxu għat-tħaddim tas-suq intern u għall-objettiv Komunitarju li l-konsum tal-enerġija jitnaqqas b’20 % fl-2020,
(12)
Dan ir-Regolament għandu jżid il-penetrazzjoni fis-suq ta’ teknoloġiji li jagħtu effiċjenza fl-enerġija mtejba għal prodotti soġġetti għal dan ir-Regolament, u jwasslu għal iffrankar stmat tal-enerġija ta’ 38 TWh fl-2020, meta mqabbel ma’ xenarju ta’ status quo.
(13)
Id-definizzjoni ta’ rekwiżiti għall-effiċjenza fl-enerġija għal bozoz soġġetti għal dan ir-Regolament se jwasslu għal tnaqqis fil-kontenut totali tagħhom ta’ merkurju.
(14)
Ir-rekwiżiti tal-ekodisinn ma għandux ikollhom impatt negattiv fuq il-funzjonalità tal-prodott u ma għandhomx jaffettwaw b’mod negattiv is-saħħa, is-sikurezza jew l-ambjent. B’mod partikolari, il-benefiċċji tat-tnaqqis fil-konsum tal-elettriku waqt il-fażi tal-użu għandha, jekk ikun hemm, tikkumpensa sew impatti ambjentali addizzjonali potenzjali, waqt il-fażi tal-produzzjoni ta’ prodotti soġġetti għal dan ir-Regolament.
(15)
Id-dħul fis-seħħ gradwali tar-rekwiżiti tal-ekodisinn għandhom jipprovdu qafas ta’ żmien suffiċjenti biex il-manifatturi jerġgħu jiddisinjaw il-prodotti soġġetti għal dan ir-Regolament kif xieraq. It-tqassim tal-istadji f’termini ta’ żmien għandu jkun b’tali mod li l-impatti negattivi relatati mal-funzjonalità tat-tagħmir fis-suq jiġu evitati, u l-impatti tal-ispejjeż għall-utenti aħħarija u l-manifatturi, partikolarment l-impriżi żgħar u ta’ daqs medju jiġu meqjusa, filwaqt li tiġi żgurata l-kisba f’waqtha tal-għanijiet ta’ dan ir-Regolament. Ir-reviżjoni skont l-Artikolu 8 għandha fost l-oħrajn tivverifika jekk se jkunx possibbli li r-rekwiżiti ta’ rendiment tal-ballasts għal lampi HID fl-Anness III, it-taqsima 2.1.C jintlaħqu tmien snin wara d-dħul fis-seħħ ta’ dan ir-Regolament.
(16)
Għandha tiġi ppjanata t-tneħħija mis-suq tal-bozoz tal-bdil billi jitqiesu l-impatti fuq l-utenti aħħarija. L-Istati Membri jistgħu jimponu rekwiżiti ogħla fuq l-installazzjonijiet tad-dawl.
(17)
Il-kejl tal-parametri rilevanti tal-prodotti għandu jitwettaq billi jitqiesu l-metodi l-aktar riċenti ta’ kejl rikonoxxuti b’mod ġenerali; il-manifatturi jistgħu japplikaw standards armonizzati ffissati skont l-Artikolu 10 tad-Direttiva 2005/32/KE.
(18)
Skont l-Artikolu 8 tad-Direttiva 2005/32/KE, dan ir-Regolament għandu jispeċifika li l-proċeduri applikabbli għall-valutazzjoni tal-konformità huma l-kontroll intern tad-disinn stabbilit fl-Anness IV tad-Direttiva 2005/32/KE u s-sistema ta’ ġestjoni għall-valutazzjoni tal-konformità stabbilita fl-Anness V tad-Direttiva 2005/32/KE.
(19)
Sabiex jiġu ffaċilitati l-kontrolli tal-konformità, il-manifatturi għandhom jipprovdu informazzjoni fid-dokumentazzjoni teknika msemmija fl-Annessi V u VI tad-Direttiva 2005/32/KE sa fejn din l-informazzjoni tkun relatata mar-rekwiżiti stipulati f’dan ir-Regolament.
(20)
Minbarra r-rekwiżiti legalment vinikolanti, l-identifikazzjoni ta’ punti ta’ referenza indikattivi għall-aqwa teknoloġiji disponibbli għal prodotti soġġetti għal dan ir-Regolament għandha tikkontribwixxi biex tiżgura disponibilità wiesgħa u aċċess faċli għall-informazzjoni. Dan huwa partikolarment utli għall-impriżi żgħar u ta’ daqs medju u impriżi żgħar ħafna, għaliex tiffaċilita aktar l-integrazzjoni tal-aqwa teknoloġiji ta’ disinn sabiex jittejjeb ir-rendiment ambjentali taċ-ċiklu tal-ħajja tal-prodotti soġġetti għal dan ir-Regolament.
(21)
Minkejja li l-kontenut ta’ merkurju ta’ bozoz fluworexxenti u bozoz b’discharge ta’ intensità għolja huwa kkunsidrat bħal aspett ambjentali sinifikanti, huwa xieraq li jkun irregolat skont id-Direttiva 2002/95/KE tal-Parlament Ewropew u tal-Kunsill (2), li tkopri wkoll it-tipi ta’ bozoz eżentati minn dan ir-Regolament.
(22)
Id-Direttiva 2000/55/KE tal-Parlament Ewropew u tal-Kunsill tat-18 ta’ Settembru 2000 dwar il-ħtiġijiet ta’ effiċjenza fl-enerġija ta’ alimentaturi għal dawl fluworexxenti (3) hija miżura implimentattiva tad-Direttiva 2005/32/KE u għandha effett kontinwu fuq il-bażi installata tal-ballast, minħabba l-ħajja twila tal-lampa u l-ballast manjetika. Madankollu, hemm potenzjal għal aktar titjib, u rekwiżiti minimi ta’ effiċjenza fl-enerġija aktar impenjattivi meta mqabbla mad-Direttiva 2000/55/KE jkunu aktar xierqa. Id-Direttiva 2000/55/KE għandha għalhekk tinbidel b’dan ir-Regolament.
(23)
Il-miżuri stipulati f’dan ir-Regolament huma skont l-opinjoni tal-Kumitat stabbilit permezz tal-Artikolu 19(1) tad-Direttiva 2005/32/KE,
ADOTTAT DAN IR-REGOLAMENT:
Artikolu 1
Suġġett u ambitu
Dan ir-Regolament jistabbilixxi rekwiżiti ta’ ekodisinn għat-tqegħid fis-suq ta’ bozoz fluworexxenti mingħajr ballast integrata, ta’ bozoz b’discharge ta’ intensità għolja, u ta’ ballasts u lampi li kapaċi jħaddmu bozoz ta’ dan it-tip kif iddefinit fl-Artikolu 2, anke meta jkunu integrati fi prodotti oħrajn li jużaw l-enerġija.
Dan ir-Regolament jipprovdi wkoll punti ta’ referenza indikattivi maħsuba għall-użu f’dwal għall-uffiċċji u għat-toroq pubbliċi.
Il-prodotti elenkati fl-Anness I għandhom jiġu eżentati mir-rekwiżiti stabbiliti f’dan ir-Regolament.
Artikolu 2
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet stabbiliti fid-Direttiva 2005/32/KE. Id-definizzjonijiet li ġejjin għandhom japplikaw ukoll:
(1)
“illuminazzjoni ġenerali” tfisser illuminazzjoni sostanzjalment uniformi ta’ żona mingħajr il-provvediment ta’ rekwiżiti lokali speċjali;
(2)
“dwal għall-uffiċċji” tfisser installazzjoni fissa ta’ dawl għal xogħol fl-uffiċċju maħsuba biex tippermetti lin-nies iwettqu ħidmiet viżivi b’mod effiċjenti u preċiż;
(3)
“dwal għat-toroq pubbliċi” tfisser installazzjoni ta’ dawl fissa maħsuba biex tipprovdi viżibilità tajba lill-utenti ta’ żoni ta’ traffiku pubbliku fil-beraħ matul is-sigħat ta’ dlam sabiex issostni s-sikurezza, iċ-ċirkolazzjoni tat-traffiku u s-sigurtà pubblika;
(4)
“bozza b’discharge” tfisser bozza li fiha d-dawl jiġi prodott, b’mod dirett jew indirett, permezz ta’ karga tal-elettriku minn ġo gass, fwar ta’ metall jew taħlita ta’ diversi gassijiet u fwar;
(5)
“ballast” tfisser apparat li jservi l-aktar biex jillimita l-kurrent tal-bozza/bozoz għall-valur meħtieġ f’każ li tkun/jkunu ikkonnettjata/kkonnettjati bejn il-provvista tal-elettriku u bozza b’discharge waħda jew aktar. Ballast tista’ tinkludi wkoll mezz li jittrasforma l-vultaġġ tal-provvista tal-elettriku, ibaxxi d-dawl tal-bozza, jirranġa l-fattur tal-qawwa u, waħedha jew ikkombinata ma’ apparat li jixgħel, tipprovdi l-kundizzjonijiet meħtieġa biex tixgħel il-bozza(oz);
(6)
“lampa” tfisser apparat li jiddistribwixxi, jiffiltra jew jittrasforma d-dawl trażmess minn sors wieħed jew aktar tal-elettriku u li jinkludi l-partijiet kollha meħtieġa biex isostnu, jipproteġu u jitwaħħlu s-sorsi ta’ dawl u, fejn meħtieġ, ċirkwiti awżiljarji sabiex jitqabbdu mal-provvista tal-elettriku, iżda mhux is-sorsi ta’ dawl infushom;
(7)
“bozoz fluworexxenti” tfisser bozoz b’discharge tat-tip bil-merkurju taħt pressjoni baxxa li fihom il-parti l-kbira tad-dawl tintrema minn saff wieħed jew aktar ta’ fosfri mqanqla mir-radjazzjoni ultravjola li tkun ġejja mid-disċarġ;
(8)
“bozoz fluworexxenti mingħajr ballast integrata” tfisser bozoz fluworexxenti b’kappa waħda u b’kappa doppja mingħajr ballast integrata;
(9)
“bozoz b’discharge ta’ intensità għolja” tfisser bozoz b’discharge li fihom l-arka li tipproduċi d-dawl tiġi stabbilizzata bit-temperatura tas-superfiċje u l-arka jkollha loading tas-superfiċje tal-bozza ogħla minn 3 watts għal kull ċentimetru kwadru.
Għall-finijiet tal-Annessi I u III sa VII, id-definizzjonijiet stabbiliti fl-Anness II għandhom japplikaw ukoll.
Artikolu 3
Rekwiżiti ta’ ekodisinn
Ir-rekwiżiti ta’ ekodisinn relatati ma’ bozoz fluworexxenti mingħajr ballast integrata, ma’ bozoz discharge ta’ intensità għolja u ma’ ballasts u lampi li kapaċi jħaddmu bozoz ta’ dan it-tip huma definti fl-Anness III.
Artikolu 4
Valutazzjoni tal-konformità
Il-proċedura għall-valutazzjoni tal-konformità msemmija fl-Artikolu 8 tad-Direttiva 2005/32/KE għandha tkun is-sistema għall-kontroll intern tad-disinn stabbilita fl-Anness IV tad-Direttiva 2005/32/KE jew is-sistema ta’ ġestjoni stabbilita fl-Anness V tad-Direttiva 2005/32/KE
Għall-finijiet ta’ valutazzjoni tal-konformità skont l-Artikolu 8 tad-Direttiva 2005/32/KE, il-fajl ta’ dokumentazzjoni teknika għandu jinkludi kopja tal-informazzjoni dwar il-prodott provdut skont l-Anness III il-partijiet 1.3, 2.2 u 3.2.
Artikolu 5
Proċedura ta’ verifika għall-finijiet ta’ sorveljanza tas-suq
Għandhom isiru kontrolli ta’ sorveljanza skont il-proċedura ta’ verifika stabbilita fl-Anness IV.
Artikolu 6
Punti ta’ referenza indikattivi
Il-punti ta’ referenza indikattivi għall-prodotti u t-teknoloġiji bl-aqwa rendiment, li huma disponibbli bħalissa fis-suq huma identifikati:
(a)
fl-Anness V għal bozoz fluworexxenti mingħajr ballast integrata, għal bozoz b’discharge ta’ intensità għolja u għal ballasts u lampi li kapaċi jħaddmu bozoz ta’ dan it-tip;
(b)
fl-Annessi VI u VII għal prodotti maħsuba għall-użu fid-dwal għall-uffiċċji jew għat-toroq pubbliċi.
Artikolu 7
Revoka
Id-Direttiva 2000/55/KE għandha tiġi rrevokata sena wara d-dħul fis-seħħ ta’ dan ir-Regolament.
Artikolu 8
Reviżjoni
Il-Kummissjoni għandha tirrevedi dan ir-Regolament fid-dawl tal-progress teknoloġiku sa mhux aktar tard minn 5 snin wara d-dħul fis-seħħ tiegħu.
Artikolu 9
Dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Ir-rekwiżiti stabbiliti fl-Anness III għandhom japplikaw skont l-iskeda stipulata fih.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta’ Marzu 2009.